***Szemünk előtt, mégis láthatatlan***

***A gyermekek ellen elkövetett erőszak statisztikai elemzése***

# **Összefoglaló**

Az UNICEF egy új jelentése a gyermekek ellen elkövetett erőszak legfrissebb statisztikáit mutatja be, 190 országból származó adatok alapján. Az erőszak globális formáit, az ezekhez való hozzáállást és a társadalmi normákat vizsgálva a jelentés egy olyan problémára világít rá, amely nagyrészt még ma is feltáratlan. A célja az, hogy az adatok felhasználásával láthatóbbá tegye a gyermekek ellen elkövetett erőszakot és ennek számos formáját, ezzel elősegítve a jelenség súlyának és természetének jobb megértését, illetve ötleteket adva a megelőzéséhez. Fokozott erőfeszítésre van szükség ahhoz, hogy minél több megbízható és átfogó adat álljon rendelkezésünkre a témára vonatkozóan; az itt bemutatott eredmények egyértelműen cselekvésre szólítanak fel.

**Áttekintés**

A gyermekek védelme az erőszak valamennyi formájától alapvető jog, amelyet a Gyermekjogi egyezmény és más nemzetközi emberi jogi szerződések és normák biztosítanak. Az erőszak azonban még ma is túlzott mértékben van jelen a gyermekek életében világszerte – függetlenül gazdasági és társadalmi környezettől, kultúrától, vallástól vagy etnikumtól. Az erőszaknak egyaránt vannak azonnali és hosszú távú következményei. A súlyosan bántalmazott vagy elhanyagolt gyermekek fejlődése gyakran akadályozott, tanulási nehézségeik lehetnek, és gyengén teljesíthetnek az iskolában. Alacsony önértékelés és depresszió alakulhat ki náluk, amely akár még kockázati magatartás kialakulásához és önkárosításhoz is vezethet. Ehhez hasonló szorongást válthat ki, ha a gyermekek erőszak szemtanúivá válnak. Az erőszakos légkörű családban vagy közösségben felnövő gyermekeknél ösztönössé válik a konfliktuskezelés ily módja, és később ők maguk is erőszakosan bánnak majd saját házastársukkal és gyermekeikkel. Az egyénekre és családokra mért tragikus hatásokon túl a gyermekek ellen elkövetett erőszaknak olyan, súlyos gazdasági és társadalmi következményei is vannak, mint a korlátozott jövőbeli lehetőségek és az alacsonyabb termelékenységi képesség.

Az elmúlt évtized során egyre jobban megismertük a gyermekek ellen elkövetett erőszak mindenre kiterjedő természetét és hatását. A jelenség viszont még továbbra is nagyrészt feltáratlan, és kevés jelentés számol be róla. Ennek több oka is lehet, ideértve azt a tényt, hogy a gyermekek elleni erőszak néhány formája társadalmilag és hallgatólagosan elfogadott, vagy nem tartják azt visszaélésnek. Sok áldozat túl fiatal vagy túl sebezhető ahhoz, hogy beszámoljon tapasztalatairól, illetve hogy megvédje magát. Sajnos nagyon gyakran, még ha jelentik is a visszaélést, a jogi rendszer képtelen megoldást nyújtani, a gyermekvédelmi szolgálatok pedig nem elérhetőek. A szükséges adatok hiánya is valószínűleg hozzájárul a problémához, azt a tévképzetet táplálva, mely szerint az erőszak marginális jelenség, és csak a gyermekek bizonyos csoportjait érinti, illetve csak azok tartoznak az elkövetők közé, akikben biológiai hajlam van az erőszakos viselkedésre.

A jelenlegi tudásanyagban lévő számtalan hézag ellenére a jelentés azt bizonyítja, hogy az elmúlt években fejlődés történt az adatgyűjtés terén. A jelentés a rendelkezésre álló bizonyítékokat mutatja be, hogy a különböző források szerint összeállított adatok alapján mit tudunk jelenleg a gyermekek ellen elkövetett erőszak globális formáiról. Az elemzések elsősorban a személyek közötti erőszak formáira összpontosítanak. Ezek olyan erőszakos cselekmények, melyeket egy egyén vagy egy kis csoport követ el gyermekek ellen. A jelentés a személyek közötti erőszak több típusával foglalkozik: a gondviselők és más családtagok, tekintéllyel rendelkező személyek, kortársak és idegenek által, illetve az otthon és az otthonon kívül elkövetett erőszakkal.

Mivel a gyermekek elleni erőszakról szóló adatok összegyűjtése általánosan nem egységes, ez a jelentés főként a nemzetközileg összehasonlítható forrásokból nyert információkra támaszkodik, ideértve az UNICEF által támogatott Multiple Indicator Cluster Surveys-t (MICS), az Egyesült Államok Nemzetközi Fejlesztési Ügynöksége által támogatott demográfiai és egészségügyi felméréseket (DHS), a globális, diákok körében végzett egészségügyi felméréseket (GSHS) és az Iskoláskorú gyermekek egészségmagatartása (HBSC) felméréseket. Ezeket a nemzetközi kutatásokat (a HBSC kivételével) leginkább alacsony és közepes jövedelmű országokban végezték. Ez a jelentés tehát leginkább ezekre az országokra koncentrál, de ebből semmiképp sem szabad azt a következtetést levonni, hogy a gyermekek ellen elkövetett erőszak a magas jövedelmű országokban nincs jelen. Éppen ezért a jelentés kisebb tanulmányok és nemzeti felmérések országspecifikus adatait és bizonyítékait is felhasználja, hogy megvilágítson bizonyos szempontokat vagy körülményeket olyan országokra vonatkozóan is, amelyek kapcsán reprezentatív vagy összehasonlítható adatok nem állnak rendelkezésre. Ezeket a kombinált forrásokat felhasználva a jelentés 190 országból származó adatokra épít, és a jelenleg elérhető legnagyobb statisztikai gyűjteménynek számít a gyermekek ellen elkövetett erőszak témakörében.

**Legfontosabb eredmények**

A jelentés azt bizonyítja, hogy az erőszak világszerte jelen van a gyermekek életének minden területén. A személyek közötti erőszaknak számos típusa létezik – fizikai, szexuális és érzelmi –, és több környezetben is előfordul, ideértve az otthont, iskolát, közösséget és internetet. Hasonlóképp, a gyermekek ellen erőszakot elkövetők is több csoportba sorolhatók: családtagok, közelálló személyek, tanárok, szomszédok, idegenek és más gyermekek. Az erőszak ezen típusa nem csak ártalmas, fájdalmas és megalázó a gyermekekre nézve; a gyermekek ellen elkövetett erőszak öl.

*Emberölés*

Csak 2012-ben közel 95 000 gyermek és 20 éves kornál fiatalabb serdülő esett emberölés áldozatául. A gyermekek által elszenvedett legtöbb megelőzhető sérülésért és halálesetért az emberölés felelős. Az áldozatok nagy többsége (85 000) alacsony és közepes jövedelmű országokban élt. A 0 és 9 éves kor közötti áldozatok 85 százalékánál a halált fertőző vagy nem fertőző betegség eredményezte; a nemek közötti eltérés nem jelentős. A gyermekek életének második évtizedében azonban megnő a szándékos sérülések – ezen belül az emberölés – okozta halálesetek száma, különösen a fiúk esetében.

Világviszonylatban Latin-Amerikában és a Karib-térségben a legmagasabb a 20 éves kor alatti személyek ellen elkövetett emberölések száma (25 400). A második helyen e viszonylatban Nyugat- és Közép-Afrika áll (23 400), ezt a két térséget pedig Kelet- és Dél-Afrika követi (15 000). Ez a mutató Közép- és Kelet-Európában, illetve a Független Államok Közösségében (FÁK) a legalacsonyabb. Ezeket a területeket a Közel-Kelet és Észak-Afrika követi e tekintetben. A gyermekek és 20 éves kor alatti serdülők ellen elkövetett emberölések aránya El Salvadorban, Guatemalában és a Venezuelai Bolivári Köztársaságban a legmagasabb. A három ország mindegyikében az emberölés a vezető halálozási ok a serdülő fiúk esetében. A fiatalok ellen elkövetett emberölések száma Nigériában a legmagasabb (csaknem 13 000 haláleset 2012-ben). A második helyen Brazília áll, megközelítőleg 11 000 halálesettel.

*Agresszív fegyelmezési módszerek*

A fent bemutatott statisztikák sokkolóak bár, de az erőszak ilyen megnyilvánulása viszonylag ritka a gyermekek életében. Az adatok azt mutatják, hogy sokkal több gyermek a fegyelmezés során kénytelen szembesülni az erőszakkal – jellemzően otthonukban, és már egészen fiatal kortól. Átlagosan 10-ből 6 gyermek (közel 1 milliárd) 2 és 14 éves kor között rendszeres, gondviselőik által elkövetett testi fenyítésnek van kitéve. A legtöbb esetben a gyermekek a testi fenyítés és a pszichológiai agresszió együttesének áldozatai. A testi fenyítés legsúlyosabb formái (fejre, fülre vagy arcra mért ütések, vagy kemény és ismétlődő verés) általánosan jóval ritkábbak: 58 ország esetében az mondható el, hogy átlagosan a gyermekek 17 százaléka kényszerül megtapasztalni az ehhez hasonló durva bánásmódot. 23 országban mondható elterjedtnek a súlyos testi fenyítés: ezekben az országokban ötből több mint egy gyermek érintett.

*A gyermekek testi fenyítéséhez való hozzáállás*

Az erőszakos fegyelmezésnek kitett gyermekek száma, és az ehhez való hozzáállás nincsenek összhangban: világszerte 10-ből mindössze 3 felnőtt érzi szükségesnek a testi fenyítést egy gyermek megfelelő neveléséhez vagy oktatásához. Szváziföldet leszámítva valamennyi országról elmondható az, hogy azon felnőtt válaszadók százalékos aránya, akik úgy gondolják, hogy a testi fenyítés szükséges, következetesen alacsonyabb, mint a 2 és 14 éves kor közötti, erőszakos fegyelmezést elszenvedő gyermekek aránya. A legtöbb országra igaz az, hogy az oktatásban egyáltalán nem részesülő vagy alacsonyan képzett felnőttek nagyobb eséllyel érzik szükségesnek a testi fenyítést egy gyermek neveléséhez, mint magasabban képzett kortársaik. Jemenben például a formális oktatásban nem részesülő anyák vagy elsődleges gondviselők 51 százaléka érzi szükségesnek a testi fenyítést egy gyermek neveléséhez. Összehasonlításképp, a közép- vagy felsőfokú oktatásban részesülők közül mindössze 21 százalék vélekedik így. Az alacsony gazdasági státusszal rendelkező felnőttekről is elmondható, hogy – azon országok háromnegyedében, ahol rendelkezésre állnak adatok – nagyobb valószínűséggel támogatják a testi fenyítést, mint tehetősebb polgártársaik.

*Kortársak közötti és közelálló személyek által elkövetett erőszak*

Ahogy növekednek, úgy válnak a gyermekek egyre kiszolgáltatottabbá az agresszió egyéb formáinak is, ideértve a kortársak és közelálló személyek által elkövetett erőszakot. A diákok – és főképp a fiúk – között gyakoriak a testi bántalmazások. 25 országból állnak rendelkezésre összehasonlítható adatok, és ezek alapján a 13-15 éves diákok ellen elkövetett fizikai támadások előfordulása 20 százalék (Macedónia Volt Jugoszláv Köztársaság és Uruguay) és 50 százalék (Botswana, Dzsibuti, Egyiptom, Ghána, Tanzániai Egyesült Köztársaság [Dar es-Salaam] és Jemen) között mozog. Világszerte háromból több mint egy 13 és 15 év közötti fiatalt éri rendszeresen zaklatás. 106 országról elérhető összehasonlítható adatok alapján azon serdülők aránya, akiket nemrégiben zaklatás ért 7 százalék (Tádzsikisztán) és 86 százalék (Szamoa) között mozog. Európában és Észak-Amerikában a tinédzserek közel harmada (31 százalék) ismerte be, hogy zaklat másokat. A legjobb mutatót ebben a tekintetben a Cseh Köztársaság és Svédország érte el (mindössze hétből egy fiatal, 14 százalék), a legrosszabbat pedig Lettország és Románia (tízből hat fiatal, 59 százalék).

Az erőszak a késői serdülőkorban is folytatódik. A 15 és 19 éves kor közötti lányok közel negyede (nagyjából 70 millió) esett áldozatul világszerte a fizikai erőszak egy formájának 15 éves kora után. Kelet- és Dél-Afrika kilenc országának mindegyikében (ahol rendelkezésre állnak adatok), a Comore-szigeteket leszámítva az ebbe az életkori csoportba tartozó lányok minimum 12 százaléka jelentett fizikai erőszaknak minősülő esetet az elmúlt év során. Nyugat- és Közép-Afrika 11 adatokat biztosító országában valamennyi esetében az arány 14-ből 1 lányra módosul. Kamerunban ez az arány eléri a 26 százalékot, a Kongói Demokratikus Köztársaságban pedig a 42 százalékot.

Azok a lányok, akik sosem voltak házasok, nagyobb valószínűséggel jelentenek családtagok, barátok, ismerősök, vagy tanárok által elkövetett fizikai erőszakot. A valaha házasságban élő lányok ellen elkövetett fizikai erőszak mögött legtöbbször jelenlegi vagy korábbi közelálló személy áll (valamennyi országban, ahonnan rendelkezésre állnak adatok). Indiában, Mozambikban, Nepálban, Pakisztánban, a Tanzániai Egyesült Királyságban és Zambiában például a lányok több mint 70 %-a jelenlegi vagy korábbi férjét/partnerét nevezte meg az ellene irányuló fizikai erőszak elkövetőjeként. A lányok ellen elkövetett nemi alapú erőszak leggyakoribb formája a közelálló személy által elkövetett erőszak. Világviszonylatban a formális kapcsolatban élő, 15 és 19 éves kor közötti lányok közül háromból közel egy (84 millió) volt már a férjük/partnerük által elkövetett érzelmi, fizikai és vagy/szexuális erőszak áldozata. A partner által elkövetett erőszak aránya kiemelkedően magas a szubszaharai Afrikában, Dél-Ázsiában, Latin-Amerikában és a Karib-térségben.

A serdülő fiúk ellen elkövetett fizikai erőszaknak minősülő tettek száma, ideértve a közelálló személyek által elkövetett sértéseket is, jóval alacsonyabb. Azon öt, alacsony és közepes jövedelmű országban, ahol rendelkezésre álltak összehasonlító adatok, négyből legalább egy 15 és 19 éves kor közötti serdülő fiú ellen követtek el fizikai erőszakot 15 éves kort követően. Az előfordulási arány ezekben az országokban – Ghánát és Mozambikot leszámítva – meghaladja a 40 százalékot. A leggyakoribb jelentett elkövetők az öt országot tekintve eltérnek: családtagok, barátok vagy ismerősök, és tanárok.

*Szexuális erőszak*

Világszerte nagyjából 120 millió – 10-ből kicsivel több mint egy – lányt kényszerítettek szexuális kapcsolatra, vagy egyéb szexuális tevékenységre életük során. A Föld bizonyos részein élő lányok nagyobb veszélynek vannak kitéve. A rendelkezésre álló adatok alapján megállapítható, hogy a szubszaharai Afrikában 18 országból 13 esetében igaz az, hogy a kényszerített szexuális kapcsolatok aránya eléri, vagy meg is haladja a 10 százalékot. Ezzel szemben Kelet-Közép-Európa és a FÁK országaiban – a Moldovai Köztársaságot leszámítva az összes olyan országban, ahol rendelkezésre állnak összehasonlítható adatok – a serdülő lányok kevesebb mint egy százaléka jelentette, hogy szexuális erőszakot követtek el ellene.

Felmérés készült arról is, hogy az áldozatok hány éves korában követték el ellenük a szexuális erőszakot. Az összehasonlítható adatokkal rendelkező 21 ország közül hármat kivéve mindre igaz az, hogy a serdülő lányok először 15 és 19 éves koruk között váltak szexuális erőszak áldozatává. Jelentős azok száma is azonban, akik életében ez fiatalabb korban történt. Indiát, Libériát, a Moldovai Köztársaságot, São Tomét és Príncipét és Zimbabwét leszámítva a 21 ország mindegyikére igaz az, hogy a szexuális erőszakot minimum egyszer jelentő lányok közül ötből legalább egy lány esetében a nemi erőszak 10 és 14 éves koruk között történt meg.

A lányok ellen elkövetett szexuális erőszak mögött messze a legtöbb esetben a lányok jelenlegi vagy korábbi férje, partnere vagy barátja áll. A Többnemzetiségű Bolíviai Állam, a Dominikai Köztársaság, Guatemala, Kenya, a Moldovai Köztársaság, a Tanzániai Egyesült Királyság és Uganda területén élő lányok jelentős hányada számolt be barát vagy ismerős által elkövetett nemi erőszakról.

Négy országból származó adatok alapján megállapítható, hogy a szexuális erőszak a fiúkat is érinti, de jóval kisebb mértékben, mint a lányokat. Ugandában a serdülő fiúk feleakkora valószínűséggel jelentenek ellenük elkövetett erőszakos közösülést vagy egyéb erőszakos szexuális tevékenységet, mint lány kortársaik. Mozambikban – ehhez hasonlóan – a serdülő fiúk jóval kisebb arányban vallották magukat szexuális erőszak áldozatának, mint a serdülő lányok (3 százalék 9 ellenében). Akárcsak a lányok esetében, leggyakrabban a fiúk is 15 és 19 éves koruk között válnak először nemi erőszak áldozatává, a leggyakoribb elkövetőnek pedig a jelenlegi vagy korábbi közelálló személyek számítanak.

A magas jövedelmű országokban élő serdülők is ki vannak téve a szexuális erőszaknak. Svájcban például egy 2009-ben, 15 és 17 éves kor közötti lányok és fiúk körében végzett nemzeti felmérés azt mutatta, hogy a lányok 22, míg a fiúk 8 százaléka volt már élete során legalább egyszer fizikai kontaktussal járó szexuális erőszak áldozata. Svájcban egyébként a nemi erőszak legjellemzőbb típusa mindkét nem vonatkozásában az internetes erőszak. A 2011-es, Egyesült Államokban végzett második, gyermekek ellen irányuló erőszak felmérésére készült nemzeti kutatás (NatSCEV) többek között a 14 és 17 éves kor közötti fiúk és lányok ellen elkövetett szexuális erőszak előfordulásának gyakoriságát vizsgálta. Az arány a lányok esetében 35 százalék, míg a fiúknál 20 százalék volt.

*Az erőszakos cselekmények jelentése*

Az erőszak típusától és körülményeitől függetlenül a legtöbb áldozat titokban tartja az esetet, és nem kér segítséget. A jelentésben bemutatott adatok megerősítik mindezt: a 15 és 19 éves kor közötti, fizikai vagy szexuális erőszaknak már áldozatul esett serdülő lányok csaknem fele azt állította, hogy sosem beszélt a történtekről senkinek. Jordániában, Kirgizisztánban, Nepálban, Nigériában, Pakisztánban, Tádzsikisztánban és Ugandában ez az arány 50 százalék fölé emelkedik. A „csak” nemi erőszaknak áldozatul esett nők esetében a legvalószínűbb az, hogy nem kérnek segítséget, szemben azokkal, akik csak fizikai erőszakot vagy fizikai és nemi erőszakot is elszenvedtek. A rendelkezésre álló adatokból az derült ki, hogy a fiúk nagyjából ugyanolyan valószínűséggel tartják titokban az ellenük elkövetett bűncselekményt, mint a lányok.

A fizikai és/vagy nemi erőszaknak áldozatul eső, 15 és 19 éves kor közötti serdülő lányok közül 10-ből 7 elmondása szerint sosem kért segítséget, hogy ezzel véget vethessen az erőszaknak. Az indoklások eltérőek, de több lány is azzal érvelt, hogy nem ismerték fel, hogy erőszakos cselekedetet követnek el ellenük, vagy nem érezték ezt problémának. A csak korlátozott számban rendelkezésre álló adatok azt mutatják, hogy néhány országban a fiúk még kisebb valószínűséggel kérnek segítséget. A lányokhoz hasonlóan a fiúk is azért hallgatják el az átélt erőszakot, annak típusától függetlenül, mert nem tekintenek rá problémaként. Amikor a női áldozatok segítséget kérnek, akkor a legtöbben a családjukhoz fordulnak. Sokkal nagyobb az esély rá, hogy olyan egyénekhez fordulnak segítségért, akiket személyesen ismernek, hiába tudják, hogy a rendőrség, egészségügyi központok, jogsegélyközpontok, vallási csoportok és/vagy szociális szolgáltatások segítséget tudnának nyújtani.

*A feleség bántalmazásához való hozzáállás*

Az erőszak iránti attitűdök és társadalmi normák segíthetnek megérteni, hogy miért történik meg, miért nem múlik el, és miért nem jelentik az emberek. Az eredmények alapján elmondható, hogy a 15 és 19 éves kor közötti lányok közel fele (nagyjából 126 millió) világszerte úgy gondolja, hogy egy férjnek/partnernek néha joga van megütni vagy megverni a feleségét (vagy partnerét). A szubszaharai Afrikában, a Közel-Keleten és Észak-Afrikában ez az arány 50 százalék fölé emelkedik, míg Kelet-Közép-Európa és a FÁK országaiban 28 százalékra esik vissza.

A feleség bántalmazását támogató attitűd a serdülő fiúk között is elterjedt. Kelet- és Dél-Afrikában, illetve Dél-Ázsiában a 15 és 19 éves kor közötti fiúk közel 50 százaléka gondolja úgy, hogy bizonyos körülmények között a férjnek joga van megütni a feleségét; Nyugat- és Közép-Afrikában ez az arány valamivel meghaladja az egyharmadot. Talán meglepő, de abból a 60 országból, ahol mindkét nemre vonatkozóan elérhetőek adatok, 28 országban is több lány, mint fiú gondolja úgy, hogy a feleség bántalmazása néha indokolt; 14 országban pedig a nemek közötti aránytalanság meghaladja a 10 százalékpontot. Ez a minta leginkább Dél-Ázsiában, a szubszaharai Afrikában, Kelet-Ázsiában és a csendes-óceáni térségben gyakori.

Meglehet, hogy férfiak és nők különböző mértékben támogatják a feleség bántalmazását, de abban megegyezni látszik véleményük, hogy mely főbb körülmények jogosíthatnak fel az erőszak ezen formájának elkövetésére: a férfi és a női válaszadók egyaránt a gyermekek elhanyagolását jelölték meg legtöbbször elfogadható okként.

*A gyermekek szexuális zaklatásához való hozzáállás*

A gyermekek szexuális zaklatásához való hozzáállást is felmérték. Bár széles körű, nemzetközileg összehasonlítható adatok erről a kérdésről még nem állnak rendelkezésre, néhány régióban és országban már végeztek kutatásokat, melyek eredményei jól tükrözik a gyermekek ellen elkövetett erőszak ezen formájáról általánosan elfogadott nézetek változatos és összetett jellegét. A keleti Karib-térség hat országában, 2008 és 2009 között végzett kutatás például a 18 évnél idősebb nők és férfiak, gyermekek szexuális zaklatására vonatkozó hozzáállását elemezte. A kutatásban megkérdezték a válaszadókat, hogy véleményük szerint a férfiak nők iránti negatív hozzáállása is az okok közé tartozik-e, hogy így próbálják megérteni azokat a tényezőket, melyek hozzájárulhatnak az erőszak ezen formájához. A legtöbb válaszadó (60 százalék) nem értett vele egyet, hogy ez is egy ok volna, vagy bizonytalan volt (27 százalék). A válaszadók 77 százaléka viszont egyetértett abban, hogy a lányok öltözködése felkeltheti a férfiak szexuális érdeklődését.

A keleti Karib-térség válaszadóinak többsége (85 százalék) gondolja úgy, hogy a gyermekeket érő szexuális zaklatásnak hosszú távon érzelmileg káros következményei vannak az áldozatra nézve. A világ más pontjain végzett kutatások viszont számos eltérő véleményt tártak fel. Norvégiában például egy – a teljes lakosság körében végzett – felmérés azt mutatta ki, hogy a válaszadók bizonytalanok azzal kapcsolatban, hogy a szexuális érintkezés ártalmas-e a gyermekre nézve. Nigériában a válaszadó szülők 61 százaléka látta úgy, hogy a bántalmazásnak csak akkor lehet komoly, egészségre gyakorolt hatása, ha közösülés is történik.

**A jövő rajtunk múlik**

A gyermekek ellen elkövetett erőszak elterjedt, de nem elkerülhetetlen. Mindannyiunk felelőssége, hogy véget vessünk ennek a jelenségnek.

Bár sokan egyedi problémának tekintik, a gyermekek elleni erőszak valójában társadalmi probléma, melynek hátterében a gazdasági és társadalmi egyenlőtlenségek, illetve az oktatás alacsony színvonala állnak. A jelenséget táplálják azok a társadalmi normák, melyek az erőszakra mint a konfliktusok feloldásának elfogadható útjára tekintenek, szentesítik a felnőttek gyermekek fölötti uralmát, és ösztönzik a hátrányos megkülönböztetést. Előfordulását az olyan rendszerek teszik lehetővé, amelyek nem rendelkeznek megfelelő politikákkal és jogszabályokkal, hatékony kormányzással és egy erős jogállami rendszerrel, melyek megakadályozhatnák az erőszakot, felkutathatnák és büntetőeljárás alá vonhatnák az elkövetőket, és gondoskodhatnának az áldozatok ellátásáról és kezeléséről. A gyermekek elleni erőszak fennmaradását segíti elő még az is, hogy az adatgyűjtésbe történő befektetések nem megfelelő mértékűek, illetve hogy a kutatások eredményeit nem terjesztik ki széles körben, melynek eredménye, hogy az eseteket gyakran nem mérik fel és nem dokumentálják.

A jelentésben olvasható tények jól mutatják, hogy sok gyermek nem kapja meg a szükséges, erőszak elleni védelmet. A gyermekek ellen elkövetett erőszak mögött leggyakrabban pont a gondozásukkal megbízott személyek állnak, vagy akikkel a gyermekek napi szinten kapcsolatba kerülnek: gondozók, kortársak és közelálló személyek. A gyermekek számára gyakran nem biztosított az a védelem, amelyre szükségük volna, és amelyet az államnak biztosítania kellene számukra. Világszerte mindössze 39 ország jogrendszere védi a gyermekeket az ellenük elkövetett testi fenyítés valamennyi formájától, ideértve az otthon történő eseteket is. Nagy eltérések figyelhetők meg az erőszak felnőtt és gyermek áldozatainak biztosított védelem között is. Ha például egy rokon vagy kortárs megüt egy felnőttet, akkor ez általánosan elfogadhatatlan magatartásnak minősül, és általában jogszabályi rendelkezések védik az áldozat jogait. Ezzel szemben, ha a szülők vagy gondviselők bántalmazzák a gyermeket, akkor ez általánosan jelentéktelen dolognak minősül, és az előzőhöz hasonló mértékű és formájú jogi védelem nem áll rendelkezésre. A védelem hiánya – amelyhez társulnak még azok az attitűdök és társadalmi normák, amelyek a gyermekek ellen elkövetett erőszak bizonyos formáit igazoltnak látják – olyan környezetet teremt, amelyben az erőszak számos formája elfogadottnak számít, és nem von maga után büntetést.

Bármely, a gyermekek ellen elkövetett erőszak dokumentálására törekvő kísérletnek van egy velejáró korlátja, mégpedig az, ami kimarad belőle: a feltehetőleg számos olyan gyermek, aki nem tudja, vagy pedig nem akarja jelenteni az esetet. Bár ez a korlát ezen jelentés esetében is felmerül, a benne leírtak elég motivációt adhatnak ahhoz, hogy a szavakat tettek kövessék. Mert ha csak egy gyermek ellen követnek is el erőszakot, már az is eggyel több az elfogadhatónál.

A gyermekek elleni erőszak megértése és kezelése továbbra is akadályokkal teli folyamat lesz. Mindazonáltal, miképp az erőszak felszámolásához újabb stratégiák kerülnek kialakításra és megvalósításra, az is egyértelmű, hogy az adat-előállításban szisztematikus befektetésekre van szükség. Az adatok elengedhetetlenek a kötelezettségvállalások ellenőrzéséhez, az új programok, irányelvek és törvények kialakításának megalapozásához, és ezek hatékonyságának értékeléséhez. A jövőbeli kutatásoknak nem csak az erőszak előfordulásának dokumentációjára kell fókuszálniuk, hanem az ezt tápláló mögöttes tényezők megértésére, illetve az erőszak megelőzését és kezelését célzó beavatkozások értékelésére is. Az adatok hozzáférhető formátumban történő széles körű terjesztésére továbbra is szükség lesz a nyilvánosság figyelmének felhívásához, valamint a politikai szándék megerősítéshez, amely hatékony stratégiák és intézkedések kialakításához és végrehajtásához szükséges – a társadalom minden szintjén.

A gyermekek ellen elkövetett erőszak felszámolása a mi kezünkben van. A megbízható adatoknak köszönhetően tudni fogjuk, ha ezt az emberi jogi kötelességet végül sikerült teljesítenünk.

Az UNICEF legfőbb üzenetei a jelentés eredményei alapján

**190 országból származó adatok alapján a gyermekek ellen elkövetett erőszak mindenütt jelen van.**

* A témában valaha gyűjtött legnagyobb mennyiségű adat alapján függetlenül attól, hogy az milyen módon érzékelhető, a gyermekek ellen elkövetett erőszak általános jelenség. Átível földrajzi, etnikai, vallási, kulturális és társadalmi-gazdasági határokon.
* A szülők által alkalmazott agresszív fegyelmezési módszerek a gyermekek ellen elkövetett erőszak leggyakoribb formája. A világon minden tíz gyermekből hat megtapasztalja a testi fenyítést.
* Világszerte a 15-19 éves kamaszlányok közel negyede esett már áldozatul fizikai erőszaknak 15 éves kora óta.
* 2012-ben megközelítőleg 95 000 gyermek és serdülő halt meg 20 éves kora előtt emberölés következtében. Ez a szám a világszerte elkövetett gyilkosságok áldozatainak egyötödét teszi ki.
* Az iskolák is ellenséges környezetté válhatnak, ahol a gyermekek tanáraik és társaik által fizikai, érzelmi és pszichológiai agressziót szenvednek el.
* A serdülőkor korai szakaszában a diákok több mint egyharmadát rendszeresen zaklatják.

**Az erőszak olyan gyakori, hogy talán nem is tekintjük törvényellenesnek, elszenvedői pedig nem is jelentik.**

* A gyermekek ellen elkövetett erőszak gyakran azért következik be, mert a társadalmilag elfogadott normák megengedik, hogy továbbra is fennmaradjon.
* 30 alacsony és közepes jövedelmű ország adatai szerint a fizikai és/vagy szexuális erőszakot elszenvedett 15-19 éves korú lányok több mint fele különböző okok miatt soha nem kért segítséget – ide tartozik a kulturális/családi megtorlástól való félelem, a szégyen, valamint a helyi segítő szolgálatok hiánya.
* Amikor mégis segítséget kérnek, a legtöbb lány a saját családjának támogatására számít – így az erőszak a privát szférán belül marad.
* A fiúk ellen elkövetett erőszak számos formáját – gyakran a megbélyegzés és a szégyen miatt – szintén nem jelentik.
* Sok lány és fiatal nő nem is tudja, hogy az erőszak, amelyet elszenvednek, valójában jogsértésnek számít, vagy a diszkriminatív társadalmi normák miatt, melyek a nők elleni erőszakot elfogadhatóvá teszik, nem tekintenek rá problémaként.
* Világszerte a kamaszlányok közel fele úgy gondolja, hogy bizonyos körülmények között a férjnek joga van megütni a partnerét.
* Annak érdekében, hogy fenntartsák a férfiakról kialakult hagyományos sztereotípiákat, miszerint ők erősek és hatalmuk van, mert az erőszak megtapasztalását nem tekintik problémának, a legtöbb fiú titokban tartja, ha erőszak áldozatává válik.

**Az erőszak bármely formája megváltoztatja a gyermek agyának fejlődését, és egy életre korlátozza lehetőségeit. A társadalmat érintő hasonló hatások mérhetetlenek.**

* Az erőszak megismerése miatt a gyermek agyi fejlődése megváltozhat, így fizikailag, mentálisan, érzelmileg és társadalmilag is sérül. [[1]](#footnote-1)
* Ha egy gyermek elszenvedője vagy tanúja az erőszaknak, akkor annak közvetlen vagy közvetett hatása élethosszig tarthat, és akár generációról generációra szállhat. Az áldozat elkövetővé válhat.
* Az erőszaknak kitett gyermekek hajlamosabbak az agressziót a stressz és a veszélyhelyzetek elfogadható kezelésének tekinteni.
* Azok a gyermekek, akiknek gondviselői erőszakosak, jelentősen gyakrabban zaklatják társaikat, és hajlamosak az erőszakot saját családjuk ellen alkalmazni.
* Az erőszakot elszenvedett felnőttek hajlamosabbak a szenvedélybetegségre, az önpusztító magatartásra, és nagyobb eséllyel zuhanhatnak a szegénységi küszöb alá.
* A bántalmazásból fakadó stressz gyengébb iskolai teljesítményhez, felnőttkorban pedig alacsonyabb gazdasági termelékenységhez vezethet, melynek komoly gazdasági és társadalmi hatásai vannak a társadalom egészére nézve.
* Az erőszak jelentős pénzügyi terhet ró az ország egészségügyi és szociális ellátórendszerére. Egy 2008-as, egyesült államokbeli tanulmány körülbelül 124 millió dollárra becsüli a gyermekbántalmazási ügyekkel kapcsolatos éves pénzügyi költségeket.[[2]](#footnote-2)
* A gyermekek ellen elkövetett erőszak jelentősen akadályozza egy nemzet fejlődési törekvéseit.

Nem szabad hagyni, hogy az erőszak a gyermekek és társadalmak kárára továbbra is fennmaradjon. Elengedhetetlen, hogy szembenézzünk az erőszakkal, ami itt van a szemünk előtt, mégis láthatatlan.

**Az UNICEF üzenete a kormányoknak, döntéshozóknak és a civil társadalomnak:**

*Az erőszak nem elkerülhetetlen. Erkölcsi és emberi jogi felelősség, hogy most azonnal tegyünk a gyermekek ellen elkövetett erőszak ördögi körének megtöréséért. Az erőszakot meg lehet előzni, és ehhez akár már ma hozzákezdhetünk!*

* A kormányok, döntéshozók és a gyermekekkel foglalkozó szervezetek felelőssége a gyermekek számára biztonságos környezet létrehozása, az áldozatok megvédése az erőszaktól, valamint hogy foglalkozzanak az elkövetőkkel.
* Jelentős beruházások kezdődtek annak érdekében, hogy felmérjék, mi az, ami működőképes és mi az, ami nem, de ennél többre van szükség. A bizonyítékok azt mutatják, hogy a tétlenségnek nagy ára van.
* Egyértelmű adatok támasztják alá, hogy beavatkozásokkal csökkenteni lehet a gyermekek által elszenvedett károkat. Ezek közé tartozik:

**Világszerte számos történet bizonyítja, hogy az erőszak csökkentésében és megelőzésében gyakran rövid idő alatt is elérhető a fejlődés**

* Libériában egy, a szülőket érintő beavatkozás 15 hónap alatt a pszichológiai erőszak – például a kiabálás – 29 %-os csökkenéséhez vezetett.
* Svédországban egy testi fenyítést tiltó törvény és egy azt kísérő, széleskörű oktatási és tudatosságot növelő kampány bevezetésével 35 év alatt 90%-ról 10%-ra esett vissza azon gyermekek száma, akiket felnőtt megütött.

1. A családok, gondviselők gyermekük korai fejlődésével kapcsolatos oktatása növeli a hajlandóságukat arra, hogy pozitív nevelési módszereket alkalmazzanak. Ez csökkenti az otthoni erőszak kockázatát.
2. Az iskolán és közösségen belüli erőszak visszaszorítása szempontjából kulcsfontosságú megtanítani a gyermekeknek és serdülőknek, hogy erőszak használata nélkül kezeljék a kockázatokat és a kihívásokat, és hogy ha az erőszak mégis felüti a fejét, hogyan kérjenek megfelelő segítséget.
3. Az erőszakot elbújtató viselkedések és társadalmi normák megváltoztatása a legbiztosabb módja annak, hogy megelőzzük az erőszak felbukkanását.
4. Azzal, hogy arra bátorítjuk a gyermekeket, hogy megfelelő szakmai segítséget kérjenek, és jelentsék az erőszakos cselekményeket, segítünk nekik abban, hogy jobban tudják kezelni és megoldani az erőszakkal kapcsolatos helyzeteket.
5. Gyermekeket védő törvények és politikák létrehozásával és betartatásával hatékony üzenetet küldhetünk a társadalomnak, mely szerint az erőszak elfogadhatatlan és büntetendő.
6. Alapvető fontosságú, hogy megtervezzük a beavatkozási stratégiákat, illetve hogy bővítsük az erőszakkal kapcsolatos ismereteinket – hol és milyen formában jelenik meg, a gyermekek mely korosztályát és közösségét érinti leginkább – annak érdekében, hogy az erőszakmentesség nyomon követésére számszerűsíthető és időhöz kötött célokat állíthassunk fel.

* Valamennyi kormánynak ki kell fejlesztenie és támogatnia kell egy nemzeti, gyermekközpontú stratégiát, hogy kezelje a gyermekek ellen elkövetett erőszakot. Ennek során biztosítania kell a gyermekek jelentőségteljes részvételét, és gondoskodnia kell a legsebezhetőbb gyermekek társadalomba való beilleszkedéséről.
* Sürgősen be kell vezetni olyan kifejezett jogi intézkedéseket, melyek tiltják az erőszakot, valamint részletesen rendelkezni kell a betartatással kapcsolatos intézkedésekről.
* A politikai és jogi kezdeményezéseket nagyobb erőfeszítésnek kell kísérnie annak érdekében, hogy a gyermekek ellen elkövetett erőszak társadalmi elfogadottságát kezeljék.
* A kormányoknak fel kell ismerniük a gyermekek ellen elkövetett erőszakkal kapcsolatos adatgyűjtés fontosságát, és megfelelő támogatást kell biztosítaniuk a célok eléréséhez.
* A kormányoknak ezzel egyidejűleg azokra a tényezőkre is oda kell figyelniük, amelyek hatással vannak az erőszak szintjére és arra, hogy a gyermekek hogyan birkóznak meg az erőszak következményeivel, ideértve a szegénységet, egyenlőtlenséget, a tömeges népességmozgásokat, politikai instabilitást, szervezett bűnözést, a környezet pusztulását és a természeti katasztrófákat.

**Az UNICEF üzenete a lakosságnak:**

*Az erőszak itt van a szemünk előtt, mégis láthatatlan. A kezünkben van a lehetőség, hogy láthatóvá tegyük. [[3]](#footnote-3)*

* Az, hogy az erőszak néhány formája általánosan jelen van, nem jelenti azt, hogy ezek nem számítanak jogsértésnek. A kezünkben van a lehetőség, hogy a láthatatlant láthatóvá tegyük. [[4]](#footnote-4)
* Veled kezdődik! Tiszteld a gyermekek félelemtől és erőszaktól, bántalmazástól és kizsákmányolástól szabad élethez való alapvető jogát! Fontold meg szavaid és tetteid következményeit! Válaszd az erőszakmentességet! [[5]](#footnote-5)
* Dolgozhatsz helyi szervezetekkel, hogy tényeket és adatokat gyűjts a gyermekek ellen elkövetett erőszak gyakori formáiról, és segíts azonosítani országodban a megelőzési és kezelési stratégiákat. [[6]](#footnote-6)
* Az erőszakra utaló jelek azonosításához szükséges információk kidolgozásához dolgozhatsz szociális munkásokkal, pszichológusokkal, tanárokkal, egészségügyi dolgozókkal. Ezeket az információkat megoszthatod iskolákban, egészségügyi és vallási központokban, valamint a közösség egyéb helyszínein.
* Kereshetsz olyan szervezetet, mely erőszakmentes neveléssel, konfliktuskezeléssel és a családon belüli erőszak felszámolásával kapcsolatos órákat tart szülőknek, családtagoknak és gondviselőknek.
* Az erőszak áldozatainak létrehozott forródrótokkal és segélyszervezetekkel kapcsolatos információkat szolgáltathatsz gyermekeknek, szülőknek és tanároknak.
* Önkéntes csoportot szervezhetsz, amely vigyáz azokra, akiket az iskolában zaklatnak. Hazakísérheted őket, elmehetsz velük ebédelni, és játszhatsz velük.
* Iskolai ügyintézőkkel együttműködve felhívhatjátok a figyelmet az iskolákban az erőszakra, és oktatási anyagokat dolgozhattok ki a gyermekek és szülők számára.
* Megkereshetsz olyan embereket, akik szintén a gyermekek ellen elkövetett erőszak kérdésével foglalkoznak, és hálózatot szervezhetsz: így szavatoknak nagyobb súlya lehet.
* Népszerűsítheted az #ENDviolence alapgondolatát, hogy növeld az emberekben a tudatosságot az erőszak általános és társadalmi elfogadottságával kapcsolatban. [[7]](#footnote-7)

# **Hat stratégia a gyermekek ellen elkövetett erőszak megelőzésére és kezelésére[[8]](#footnote-8)**

**Hat stratégia a gyermekek ellen elkövetett erőszak megelőzésére és kezelésére**

A gyermekek ellen elkövetett erőszak megelőzésének és kezelésének UNICEF általi megközelítését az UNICEF által kidolgozott 2008-as Gyermekvédelmi stratégia vezérli. [[9]](#footnote-9) A Stratégia célja egyrészt megerősíteni a gyermekvédelmi rendszert az erőszak, kizsákmányolás és bántalmazás számos megjelenési formájának és körülményének (ideértve a humanitárius körülményeket is) felszámolása érdekében, másrészt kezelni az erőszak fennmaradását segítő társadalmi tényezőket és normákat, valamint előmozdítani a pozitív társadalmi változást és az eredményeket. Az erőszak megelőzésére és kezelésére az UNICEF hat kulcsfontosságú stratégiát dolgozott ki:

**1. A szülők, gondviselők és családok támogatása.** Az adatok egy jelentős része alátámasztja, hogy a szülőknek és gondviselőknek tanított gyermeknevelési stratégiák és technikák, valamint a pénzügyi segítség enyhítheti a gyermekeket érintő erőszak kockázatának egy részét. Az ilyen jellegű intézkedések célja az erőszak kezdetektől való megelőzése pozitív szülő-gyermek kapcsolatok elősegítésével, ideértve az erőszakmentes nevelést. Ez a megközelítés magában foglalja a család mindennapi életének támogatását, akár rendszeres otthoni vagy közösségi látogatásokon, akár egyéb helyi létesítményekben, ápolókkal, szociális munkásokkal vagy képzett szakemberekkel történő találkozókon keresztül. Az otthoni családlátogatások és a szülőknek tartott oktatások egyesítik az egészségügyi ellátást, szülői nevelést, a gyermekbántalmazás megelőzését, valamint a csecsemők és kisgyermekek számára korai beavatkozási szolgálati rendszert. Az iskoláskorú gyermekek szüleinek szervezett programok célja a problémás– ideértve a szexualitással, a HIV prevencióval, erőszakkal és szexuális bántalmazással kapcsolatos – kérdések hatékony kommunikációjának elősegítése.

**2. A gyermekek és serdülőkorúak segítése a kockázatok és kihívások kezelésében.** A szegénység, iskolai nehézségek, az alacsony önértékelés és önfegyelem, valamint a segítségkéréssel kapcsolatos információk hiánya mind növelheti egy gyermek erőszakkal szembeni kiszolgáltatottságát. Az életvezetési ismeretek oktatása segíti a gyermekeket abban, hogy megbirkózzanak az erőszakkal, és kezeljék a kockázatokat és kihívásokat, amikor az erőszak felbukkan. Az életvezetési ismeretek oktatása segíti a gyermekeket a kritikai gondolkodásmód kialakításában, az önbizalom növelésében, a hatékony kommunikációban, emellett a problémák kooperatív módon történő megoldásában. Az életvezetési ismeretek oktatása beépülhet eltérő korú gyermekeket célzó különféle formális és informális tevékenységekbe az óvodától kezdve akár a szabadidős és sportprogramokon át egészen a szakképzésig. A kölcsönös támogatást segítő programok különösen hatékonyak lehetnek.

**3. Az erőszakot és megkülönböztetést támogató viselkedésformák és társadalmi normák megváltoztatása.** Ahhoz, hogy az erőszakot felbukkanása előtt megelőzhessük, és jelentsük, amikor az megtörténik, hatalmas változást kíván a tekintetben, hogy a társadalom mit tekint elfogadható viselkedésnek. Az adatok alapján a mélyen beivódott viselkedésformák és társadalmi normák, melyek támogatják az erőszakot és a nem elfogadást, megváltoztathatók olyan iskolai és közösségi programok segítségével, melyek befolyásos, megbízható személyeket „alkalmaznak” a változás követeiként. Ezek a programok akkor a leghatékonyabbak, amikor kiegészülnek a tömegmédia és a társadalmi mozgósítás általi kampányokkal, valamint olyan segítő szolgálatokkal, melyek bátorítják a bántalmazások bejelentését és olyan új törvények és politikák bevezetését, melyek az erőszak formáit büntetendő cselekménynek tekintik.

**4. A gyermekeket segítő szolgáltatások kialakítása és biztosítása.** A gyermekközpontú szolgáltatások és mechanizmusok szerepe döntő fontosságú abban, hogy a gyermekek és serdülőkorúak képesek legyenek segítséget, támogatást és gondozást kérni, valamint az erőszakos cselekményeket jelenteni. Ezek a szolgáltatások magukban foglalnak tanácsadást; a rendőrség, orvosok, gyermekjóléti munkások és támogatási programok által kínált egyéb védelmi szolgáltatásokkal kapcsolatos információkat és ajánlásokat; szükség esetén pedig segítenek ideiglenes szálláshelyet találni. Ezen szolgáltatások sikere a kapcsolódó védelmi, biztonsági, jóléti, egészségügyi és egyéb szociális szolgáltatást nyújtó szervezetek és kormányzati szervek általi ajánlásokon és megkereséseken múlik. A szolgáltatások sikeres működéséhez elengedhetetlenek a kormányok által támogatott biztonságos, gyermekekre érzékeny, jól kommunikált, megbízható és elérhető mechanizmusok, melyeket olyan speciálisan képzett szolgáltatók működtetnek, akiknek a gyermekek jelenthetik az erőszakos cselekményeket. Egy másik kulcsfontosságú tényező a társadalmi tudatosság, melyet érdekképviseleti és tömegmédia-kampányokkal, illetve az oktatási és sportlétesítményeken, valamint az iskola utáni szabadidős tevékenységeken keresztül érhetnek el.

**5. Támogató politikai, jogi és intézményi környezet.** Támogató politikai és jogi környezet nélkül a gyermekek ellen elkövetett erőszak kezelésére indított programok sosem lehetnek teljesen sikeresek. Ez azt jelenti, hogy a kormányzati politikákat és jogszabályokat nem csak kialakítani és megírni kell, de érvényesíteni és ellenőrizni is. Ugyanakkor az iskolák, intézmények, munkahelyek, a magánszektor és a sportszervezetek is fontos szereplők egy erőszakmentes kultúra kialakításában. Magatartási és etikai kódexek kidolgozásával fontos lépéseket tehetnek afelé, hogy egészséges, biztonságos és nyugodt környezetet teremtsünk a gyermekek számára, és megelőzzük az erőszakot és kizsákmányolást. Az erőszakkal kapcsolatos társadalmi hozzáállás tényleges megváltoztatása két lépésben kell, hogy megtörténjen: a kormányzat részéről szilárd jogi keretrendszer bevezetése, alkalmazása és ellenőrzése, az állampolgárok részéről pedig a mindennapokban jelentkező változások irányába tett erőfeszítések szükségesek.

**6. Adatgyűjtés és kutatás végzése.** A hatékony érdekképviselet és tervezés alapja a megbízható bizonyíték. Az elmúlt két évtizedben fejlődés mutatkozott a gyermekek ellen elkövetett erőszakkal kapcsolatos statisztikák elérhetőségében, elsősorban az olyan nemzeti, háztartások körében végzett felméréseknek köszönhetően, melyek célja a probléma nagyságának megállapítása volt. [[10]](#footnote-10) A fenntartható adatgyűjtési mechanizmusokba és a hatékony kutatási eszközökbe való befektetésnek folytatódnia kell, hogy a gyermekek ellen elkövetett erőszakkal kapcsolatos ismereteinket bővíteni tudjuk, valamint hogy mindenki számára elérhetőek legyenek az erőszak megelőzésére és kezelésére kidolgozott programok.

# **Melléklet: Az ENDviolence kampány háttere**

# **Az UNICEF #ENDviolence kampánya a második szakaszba lépett**

2013 júliusában az UNICEF elindította az #ENDviolence kezdeményezést[[11]](#footnote-11), mellyel felhívja a figyelmet arra, hogy az erőszak mindenütt jelen van, csak gyakran nem látjuk, vagy a társadalmi és kulturális normák miatt az emberek tolerálják azt. A kezdeményezést az UNICEF egy nagy horderejű közérdekű kampány keretében globális szinten indította el, melynek üzenete: „Az, hogy nem látod, nem jelenti azt, hogy az erőszak nincs jelen. Tegyük láthatóvá a láthatatlant!” [[12]](#footnote-12) Az #ENDviolence kezdeményezés a tudatosság növelését célzó „glokális” megközelítés[[13]](#footnote-13) sikeres példája, mely során valamennyi ország úgy alakítja kommunikációs törekvéseinek fókuszát, hogy azok megfeleljenek a helyi környezet érdekképviseleti és programadó szükségleteinek. [[14]](#footnote-14)

2014 szeptemberében az #ENDviolence kezdeményezés két jelentés kiadásával a második szakaszába lépett. Ezek a jelentések rávilágítanak a gyermekek ellen elkövetett erőszak mértékére, valamint az erőszak kezeléséért világszerte folytatott fontos munkára. A „tegyük láthatóvá a láthatatlant” felhívás nyomán az #ENDviolence kezdeményezés második szakasza a témában folytatott első UNICEF statisztikai elemzés eredményei által ihletett üzenetre épül: **Az erőszak itt van a szemünk előtt, mégis láthatatlan. Nyitott szemek elől bújik meg. A kezünkben van a lehetőség, hogy a láthatatlant láthatóvá tegyük.** A „glokális” megközelítésnél maradva az egyes országok alapítványai úgy tudják összpontosítani érdekképviseleti erőforrásaikat, valamint alkalmazni az üzeneteket, hogy az a helyi környezet sajátosságainak a leginkább megfeleljen.

# **A jelentések: A gyermekek ellen elkövetett erőszak mindenütt jelen van, de nem elkerülhetetlen**

A gyermekek ellen elkövetett erőszakról szóló új, egyedülálló jelentésből kiderül, hogy a gyermekek ellen elkövetett erőszak mindenütt jelen van. A *Szemünk előtt, mégis láthatatlan (Hidden in plain sight)* című jelentés 2014. szeptember 4-én jelent meg, és az UNICEF #ENDviolence kezdeményezésének szerves részét képezi.

Az idén 25 éves Gyermekjogi egyezmény minden gyermek számára garantálja az erőszak elleni védelemhez való jogot. [[15]](#footnote-15) Az erőszak korra, nemre, vallásra, származásra, fogyatékosságra, társadalmi-gazdasági helyzetre, szexuális beállítottságra és/vagy nemi identitásra és annak kifejezésére való tekintet nélkül a gyermekek számára továbbra is valóság szerte a világon. [[16]](#footnote-16)

Az új statisztikai elemzés betekintést enged a személyek közötti erőszak különféle formáiba, valamint abba is, hogy ezek a különböző fejlődési szakaszok során milyen hatással vannak a gyermekekre. Amint az a jelentésből kiderül, a személyek közötti erőszak sértheti a gyermekek fizikai, pszichológiai és érzelmi jóllétét, veszélyeztetheti jövőbeli lehetőségeiket, és – sok esetben – az életüket is.

A statisztikai jelentés mellett egy kísérő dokumentum is felhívja a figyelmet az erőszak kezelésével kapcsolatban világszerte végzett munka fontosságára. A *Gyermekek ellen elkövetett erőszak megelőzésének és kezelésének stratégiái* címet viselő jelentés a világ számos pontjáról származó esettanulmányokat emel ki, melyek bemutatják, hogy a megelőzés és kezelés érdekében jól kidolgozott stratégiák milyen hatással lehetnek a gyermekek ellen elkövetett erőszak jelenlétének és hatásainak csökkentésére. Sok közülük viszonylag rövid időn belül jelentős eredményeket hozott. Ezek a stratégiák együttesen a gyermekek ellen elkövetett erőszak kezelésének átfogó megközelítését adják. De ennél még többet kell tennünk!

# **A gyermekek ellen elkövetett erőszak itt van a szemünk előtt, mégis láthatatlan[[17]](#footnote-17)**

A témában végzett legfrissebb UNICEF adatelemzés szerint a gyermekek ellen elkövetett erőszak mindenütt jelen van – továbbá sokkal elterjedtebb és érzékelhetőbb, mint amennyire elismerjük. Társadalmi és kulturális normáinkba ivódott, viselkedésünk és látásmódunk segíti a fennmaradását.

Ahogyan az erőszakot értékeljük, hogy az erőszak mely formáit tartjuk elfogadhatónak, hogy mennyi erőszakot tolerálunk – ezeket a döntéseket nagymértékben befolyásolja a környezet, amelyben élünk. Elfenekelni egy kisgyermeket, mert rosszul viselkedett, néhányak számára elfogadható; másoknak a feleség verése a házas élet általános velejárójának számít. A kutatás szerint a gyermekek által megtapasztalt erőszak nagy része a legkevésbé sem láthatatlan. Sőt, annyira gyakori, hogy alig vesszük észre. Tisztában vagyunk a jelenséggel, tudjuk, hogy létezik, de mégsem fogadjuk el. Így a szemünk előtt van, mégis láthatatlan.

Gyermekkorban a lányok és fiúk biztonságuk és jóllétük szempontjából másoktól függnek; agyuk még fejlődik, látásmódjuk pedig folyamatosan alakul. Az erőszaknak kitett gyermekek agyi fejlődésük során olyan változásokon eshetnek át, melyek egy életre korlátozzák lehetőségeiket.

Mivel az erőszak változatlanul folytatódik, egyre inkább normalizálódik. Amikor az erőszakot normálisnak fogadjuk el, hozzájárulunk ahhoz, hogy láthatatlan maradjon. Engedjük a gyermekeknek, hogy továbbra is azt higgyék, az erőszak elkerülhetetlen: az élet része, melyet muszáj elviselni. Ezáltal segítjük, hogy az erőszak ördögi köre emberről emberre szállva, generációkon át fennmaradhasson.

A kezünkben van a lehetőség, hogy a láthatatlant láthatóvá tegyük. Ki kell nyitnunk a szemünket és el kell ismernünk, hogy az erőszak mindenütt jelen van.

1. Erickson, M. F., and B. Egeland, ‘A Developmental View of the Psychological Consequences of Maltreatment’, *School Psychology Review*, vol. 16, no. 2, 1987, pp. 156-168.

   <http://psycnet.apa.org/psycinfo/1987-29817-001> [↑](#footnote-ref-1)
2. Fang, X., Brown, D. S., Florence, C. S., & Mercy, J. A. (2012). The economic burden of child maltreatment in the United States and implications for prevention. Child Abuse & Neglect, 36(2), 156–165); <http://www.sciencedirect.com/science/article/pii/S0145213411003140> [↑](#footnote-ref-2)
3. A javasolt intézkedések az ENSZ Főtitkár 2006-os útmutatójából származnak, mely ifjúsági vezetők és kortárs oktatók számára készült a gyermekek ellen elkövetett erőszak megelőzésével és kezelésével kapcsolatos teendőkről. [↑](#footnote-ref-3)
4. <http://www.unicef.org/violencestudy/pdf/Our%20Right%20to%20be%20Protected%20from%20Violence.pdf> P.44.55 [↑](#footnote-ref-4)
5. <http://www.unicef.org/violencestudy/pdf/Our%20Right%20to%20be%20Protected%20from%20Violence.pdf> P.8.9 [↑](#footnote-ref-5)
6. <http://www.unicef.org/violencestudy/pdf/Our%20Right%20to%20be%20Protected%20from%20Violence.pdf> P.25 [↑](#footnote-ref-6)
7. <http://www.unicef.org/violencestudy/pdf/Our%20Right%20to%20be%20Protected%20from%20Violence.pdf> [↑](#footnote-ref-7)
8. [“A gyermekek ellen elkövetett erőszak megelőzésével és kezelésével kapcsolatos stratégiák”, UNICEF, 2014. augusztus] [↑](#footnote-ref-8)
9. <http://www.unicef.org/protection/files/CP_Strategy_English.pdf> [↑](#footnote-ref-9)
10. <http://www.unicef.org/esaro/FGCM_Lo_res.pdf> P.3 [↑](#footnote-ref-10)
11. <http://www.unicef.org/endviolence/>

    <http://www.unicef.org/media/media_74577.html> [↑](#footnote-ref-11)
12. <http://www.unicef.bg/en/campaigns/Make-the-Invisible-Visible/30> [↑](#footnote-ref-12)
13. <http://www.scidev.net/global/communication/opinion/-glocal-approach-makes-global-knowledge-local.html> [↑](#footnote-ref-13)
14. 2013 szeptemberében az UNICEF Magyar Bizottság is csatlakozott az ENDviolence globális kezdeményezéshez, melynek részeként minden okostelefon platformon bemutatta a HelpAPP alkalmazását, mely segítséget nyújt a gyerekeknek az erőszak felismerésében, megelőzésében és kezelésében. Ugyancsak a kampány ernyője alatt foglalkozott egy Magyarországon kifejezetten láthatatlan problémával, a gyermekek bántalmazásával a sportban. További iformációk: [www.unicef.hu](http://www.unicef.hu) [↑](#footnote-ref-14)
15. ENSZ Egyezmény a gyermekek jogairól, 19. cikk. Ld: <http://unicef.hu/ismerje-meg/mire-forditjuk-az-adomanyokat/gyermekjogok/gyermekjogi-egyezmeny> [↑](#footnote-ref-15)
16. UNICEF State of the World’s Children 2014, 78-83.o. [↑](#footnote-ref-16)
17. Valamennyi tény és adat forrása a megjelent statisztikai elemzés. [↑](#footnote-ref-17)